**H O T Ă R Â R E**

**privind trecerea imobilului înscris în Cartea funciară nr. 55289 Săvădisla**

**din domeniul public al Județului Cluj și administrarea Spitalului Clinic de Pneumoftiziologie ”Leon Daniello” Cluj-Napoca în domeniul public al**

**Comunei Săvădisla**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 32 din 7.02.2022 privind trecerea imobilului înscris în Cartea funciară nr. 55289 Săvădisla din domeniul public al Județului Cluj și administrarea Spitalului Clinic de Pneumoftiziologie ”Leon Daniello” în domeniul public al Comunei Săvădisla, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 4764/07.02.2022; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 4773/07.02.2022 şi Avizul cu nr. 4764 din 10.02.2022 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* adresa Consiliului Local al Comunei Săvădisla nr. 8527/11.10.2021, înregistrată la Consiliul Județean Cluj sub nr. 36899/13.10.2021;
* adresa nr. 7896/16.12.2021 Spitalului Clinic de Pneumoftiziologie ”Leon Daniello”, înregistrată la Consiliul Județean Cluj sub nr. 46855/28.12.2021;
* Hotărârea Consiliului Local al Comunei Săvădisla nr. 9/27.01.2022 privind solicitarea de trecere a imobilului înscris în cartea funciară 55289 Săvădisla, identificat cu număr cadastral 55289 Săvădisla, din domeniul public al Județului Cluj în domeniul public al Comunei Săvădisla;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu dispozițiile:

* art. 108 lit. e), ale art. 173 alin. (1) lit. d) și alin. (5) lit. c), ale art. 285 - 286, ale art. 287 lit. b) și ale art. 294 alin. (2) şi alin. (5) - (7) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 554 și ale art. 858 - 862 din Legea privind Codul civil nr. 287/2009, republicată, cu modificările şi completările ulterioare;
* Hotărârii Consiliului Județean Cluj nr. 228/2021 privind însușirea unei documentații cadastrale de dezlipire a imobilului cu număr cadastral 53894 Săvădisla;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**h o t ă r ă ş t e:**

**Art. 1. (1)** Se revocă dreptul de administrare constituit în favoarea Spitalului Clinic de Pneumoftiziologie ”Leon Daniello” asupra imobilului înscris în Cartea funciară nr. 55289 Săvădisla, în suprafață de 5.000 mp, situat administrativ în localitatea Săvădisla, nr. 347, Județul Cluj.

**(2)** Predarea-primirea materială a imobilului de la Spitalul Clinic de Pneumoftiziologie ”Leon Daniello” la Consiliul Județean Cluj se realizează, pe bază de proces-verbal de predare-primire, în termen de 10 zile lucrătoare de la data comunicării prezentei hotărâri.

**Art. 2. (1)** Se aprobă trecerea imobilului situat în localitatea Săvădisla, nr. 347, Județul Cluj, înscris în Cartea funciară nr. 55289 Săvădisla, având nr. cadastral 55289, în suprafaţă de 5.000 mp, din domeniul public al Județului Cluj în domeniul public al Comunei Săvădisla.

**(2)** După preluare, imobilul transmis potrivit alin. (1) se utilizează în scopul realizării unui centru medical care să cuprindă cabinet de medicină de familie, cabinet stomatologic, farmacie, săli primire urgențe, săli de tratament și funcțiuni complementare unei unități sanitare.

**(3)** Predarea–primirea imobilului prevăzut la alin. (1) se va face pe bază de proces-verbal de predare-primire încheiat între Consiliul Județean Cluj și Consiliul Local al Comunei Săvădisla, în termen de 30 de zile de la data comunicării prezentei hotărâri.

**(4)** Consiliul Județean Cluj îşi va actualiza în mod corespunzător datele din evidenţa cantitativ-valorică și va opera modificările corespunzătoare în Anexa nr. 20 la Hotărârea Consiliului Județean Cluj nr. 143/2008 pentru aprobarea inventarului bunurilor din domeniul public al Județului Cluj, cu modificările şi completările ulterioare.

**(5)** În cazul în care în termen de 10 ani de la data transferului interdomenial, nu se finalizează proiectul de investiție ori, pe durata existenței construcției ce se va edifica, nu se respectă destinația imobilului prevăzut la alin. (2), astfel cum a fost declarat prin Hotărârea Consiliului Local al Comunei Săvădisla nr. 9/27.01.2022, acesta revine în domeniul public al Județului Cluj, în conformitate cu dispoziţiile legale în vigoare.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția de Administrare a Domeniului Public și Privat al Județului Cluj și Spitalul Clinic de Pneumoftiziologie ”Leon Daniello”.

**Art. 4.** Prezenta hotărâre se comunică Direcției Juridice; Direcției de Administrare a Domeniului Public și Privat al Județului Cluj; Spitalului Clinic de Pneumoftiziologie ”Leon Daniello”; Comunei Săvdisla, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 32 din 10 februarie 2022**

*Prezenta hotărâre a fost adoptată cu 36 de voturi “pentru”, fiind astfel respectate prevederile legale privind majoritatea de voturi necesară.*